
A földfelszín természetes, illetve ember alkotta alakulatainak, részleteinek (hegyek, vizek, szigetek, tengerek, falvak, városok, országok stb.) egységes elvek szerinti elnevezéséhez és névhasználatához fontos társadalmi érdek fűződik. Annak ellenére, hogy e neveket elsősorban és legnagyobb számban a térképeken találjuk, használatuk megjelenik a mindennapi élet, az emberi kapcsolatok legkülönbözőbb területein.
A térképi névhasználattal közvetlen kapcsolatban álló szakemberek részvételével 1963 -ban létrehozott első földrajzinév-bizottság szervezetileg még szorosan kötődött az akkori hazai földmérési és térképészeti főhatósághoz. Az 1980-as évek végére nyilvánvalóvá vált, hogy a földrajzi nevekre vonatkozó döntés, illetve a névhasználat a térképek előállításában és használatában érintett szakembereken túl a társadalmi, gazdasági és tudományos területek széles körét érinti. Ennek felismerésével és a jogszabályok megfelelő módosításával 1989-ben létrehozták a leginkább érdekelt szakterületek (térképészet, nyelvtudomány, oktatás, közlekedés, vízügy, természetvédelem, közigazgatás, nemzetiségek, külügy stb.) képviselőinek bevonásával Földrajzinév-bizottságot.
Az azóta eltelt időszak tapasztalatai, illetve jogfejlődése megérlelték az igényt egy olyan rendelet iránt, amely egységes rendszerben kezeli a magyarországi földrajzi nevek fogalomkörét, és szóhasználatában igazodik a hatályos jogszabályok kifejezéseihez.

A magyarországi hivatalos földrajzi nevek megállapításáról és nyilvántartásáról szóló 303/2007. (XI. 14.) Korm. rendelet alapján a Földrajzinév-bizottságot a térképészet kormányzati felügyeletét ellátó minisztérium működteti.
A Vidék- és Településfejlesztési Minisztérium feladat- és hatáskörét a 90/2026. (V. 13.) Korm. rendelet határozza meg.

